作者:張九齡
標題:酬王履震遊園林見貽
內容:宅生惟海縣，素業守郊園。中覽霸王說，上徼明主恩。一行罷蘭徑，數載曆金門。既負潘生拙，俄從周任言。逶迤戀軒陛，蕭散反丘樊。舊徑稀人跡，前池耗水痕。並看芳樹老，唯覺敝廬存。自我棲幽谷，逢君翳覆盆。孟軻應有命，賈誼得無冤。江上行傷遠，林間偶避喧。地偏人事絕，時霽鳥聲繁。獨善心俱閉，窮居道共尊。樂因南澗藻，憂豈北堂萱。幽意加投漆，新詩重贈軒。平生徇知己，窮達與君論。